runetrust/blame-folketinget-dk huggingface dataset:
Martin Henriksen (DF), 2006-02-08:
Jamen vi synes ikke, det er godt nok, og vi vil præge udviklingen.
Hvis man har den overbevisning, som hr. Per Clausen har, kan jeg da godt forstå, at man ønsker at fastholde det, der er, for det er jo i overensstemmelse med hr. Per Clausens holdninger.
Nu har vi så nogle andre holdninger, og så vil vi godt præge uddannelsessystemet i den retning, og det er sådan set derfor, vi står her og afviser oppositionens forslag.
Det er derfor.
Per Clausen (EL), 2006-02-08:
Det har bredt sig til en lang række uddannelsesinstitutioner, og det har bredt sig af en eneste grund, nemlig fordi man frivilligt har valgt det, fordi man syntes, det var godt.
Jeg afviser ikke, at man kan være nødt til at gribe ind over for ting.
Jeg synes bare, det er lidt mærkeligt i det her tilfælde, for jeg synes ikke, jeg har hørt sådan nogen rigtig saftige argumenter for, at det skulle være en stor ulykke for uddannelsessystemet eller for den studerende, at der var gruppearbejde, projektarbejde og gruppeeksamen.
Martin Henriksen (DF), 2006-02-08:
Svaret er sådan set det samme.
Hvis man skaber nogle andre rammer, hvis man skaber et andet grundlag for at foretage bedømmelsen, så tror vi, at bedømmelsen vil blive bedre, at forudsætningen for at komme med denne bedømmelse af den enkelte elev vil blive bedre.
Vi har den holdning, at en individuel eksamen er det bedste.
Det er et princip, vi har, og vi tror på, det er godt at udbrede det til uddannelsessystemet, så det bliver hovedreglen i uddannelsessystemet.
Og derfor indebærer det netop også, at vi ikke vil give den her frihed til, at man så kan holde gruppeprøver, hvis man på det enkelte uddannelsessted synes, det er en god ting.
Vi tror på, at det vil være det bedste for den enkelte elev, at den enkelte elev bliver vurderet klart og tydeligt på, hvad den enkelte elev kan, og hvilke forudsætninger den enkelte elev har.
Og det er sådan set derfor.
Christine Antorini (V), 2006-02-08:
Når ordføreren nu synes, det er en god idé, hvorfor vil ordføreren så ikke bare fastholde den valgfrihed, der i dag er til en bred vifte af forskellige eksamensformer, og overlade ansvaret til uddannelsesinstitutionerne selv?
Jeg vil gerne understrege, at det her ikke bare handler om Roskilde Universitetscenter og Aalborg Universitet, men om samtlige uddannelser, inklusive Handelshøjskolen i København.
Hvorfor vil Dansk Folkeparti ikke have tillid til uddannelsesinstitutionerne ved at bevare den valgfrihed?
Martin Henriksen (DF), 2006-02-08:
Jeg synes generelt, det er positivt med gruppearbejde, også projektopgaver.
Det synes jeg da også kan være med til, at den enkelte formår at arbejde sammen med andre mennesker.
Det synes jeg er helt relevant, og jeg synes, det er fint nok, at man gør det rundtomkring.
Det gør man også i dag, og det tror jeg også man vil gøre i fremtiden.
Men jeg synes bare, at det, når man går op til eksamen, altså er ens egne evner, og kun ens egne evner, som skal bedømmes, og det tror jeg faktisk vi skaber et bedre grundlag for ved at afskaffe gruppeeksamen.
Christine Antorini (V), 2006-02-08:
Jeg lagde mærke til, at ordføreren sagde, at man da ikke ville forhindre, at man kunne lave gruppearbejde, projektopgaver osv.
Jeg vil så spørge ordføreren: Mener ordføreren, at det ligefrem kunne være positivt at fremme gruppearbejde og gruppeopgaver, eller er det, fordi ordføreren helst ser, at vi ændrer uddannelsessystemet, så det i højere grad bliver individuelt arbejde også uden for eksamenstiden, som jo trods alt er hovedparten af uddannelsestiden?
Martin Henriksen (DF), 2006-02-08:
Grunden er vel, at de mener, at det er godt og rigtigt for dem.
Så siger jeg bare, at vi fra Dansk Folkepartis side mener, at det, hvis man skal foretage en individuel bedømmelse, så alt andet lige er nemmere at foretage den individuelle bedømmelse, hvis der kun er én person, én studerende, til stede i lokalet, når der eksamineres.
Det mener jeg faktisk er meget logisk.
Jeg er ikke sikker på, at jeg forstod spørgsmålet korrekt, men ellers kan det være, at der er en anden, der vil stille spørgsmålet; det kunne jeg godt forestille mig.
Men altså, det, vi grundlæggende mener, og det, som jeg siger, er, at hvis rammerne er sådan, at kun den enkelte er til stede i lokalet ved eksaminationen, så tror vi på, at det grundlag, man vurderer den enkelte på, alt andet lige vil højne kvaliteten af bedømmelsen.
Og det er ikke en kritik af dem, som har stået for de her bedømmelser indtil nu.
Det er det sådan ikke.
Det, vi bare tror på, er, at vi vil gøre deres arbejde lettere, hvis vi laver rammerne om og udgangspunktet så er den individuelle bedømmelse ved eksamen.
Nu ved jeg ikke, om jeg forstod spørgsmålet korrekt.
Jeg tror, at de, der har siddet og bedømt de studerende, har gjort det så godt, som de overhovedet kunne inden for de nuværende rammer.
Så siger jeg bare, at hvis vi gør rammerne bedre, nemlig ved at det kun er den enkelte, der er til stede i lokalet, når der eksamineres, så tror jeg alt andet lige, at det grundlag, man træffer bedømmelsen på, vil være en hel del bedre.
Margrethe Vestager (RV), 2006-02-08:
Jeg vil nok sige, at det her udfald om, at vi nu skulle sende det signal om, at dit og dat ikke længere måtte osv., var lidt særpræget.
Jeg ved ikke helt, hvad det er for en oplevelse, hr. Martin Henriksen har haft på uddannelsesinstitutionerne, som skulle gøre, at der skulle være en særlig ideologisk prægning.
Men det var nu ikke det, der er mit ærinde.
Mit ærinde er, at sådan som gruppeprøver og gruppeeksaminer har været afviklet, har det jo været sådan, at den enkelte skulle have en individuel karakter.
Det vil sige, at det var den enkeltes adfærd ved gruppeeksamen og den enkeltes evne til at vise sin faglige kompetence og sin anden kunnen, vedkommende fik en karakter for, men i en gruppesammenhæng.
Altså at folk simpelt hen har fået en forkert bedømmelse, fordi der ikke har været mulighed for og evne hos eksaminator og censor til at give en individuel karakter?
Martin Henriksen (DF), 2006-02-08:
Dansk Folkeparti mener, at det er den individuelle præstation, der skal være afgørende for ens karakterer og eksamensresultatet.
Det er nu en gang sådan, at det alt andet lige er nemmere for dem, der bedømmer, at fokusere på den enkelte elevs færdigheder og kundskaber, hvis det kun er den enkelte elev, der er til stede ved eksamen.
Jo flere, der er til stede, desto nemmere er det at gemme sig, og dermed er der risiko for, at karakteren ikke giver udtryk for den enkelte elevs faglige evner, og den situation ønsker Dansk Folkeparti at undgå.
Jeg mener faktisk, at vi kan øge det faglige niveau hos den enkelte studerende, hvis gruppeprøver afskaffes, og derfor er vi principielt tilhængere af regeringens linje i denne sag.
Dansk Folkeparti har ingen intentioner om at ændre ved den politiske linje.
En afskaffelse af gruppeprøver forbyder jo ikke gruppearbejde, og man kan jo stadig væk arbejde sammen.
Der er heller ikke noget i vejen for, at man læser sammen i grupper til eksamen, hverken i folkeskolen, i gymnasiet eller på hfkurser osv.
Forslagsstillerne skriver flere gange i forslaget, at regeringens ideologi ikke må præge uddannelsessystemet, og det kan jeg kun være enig i.
Faktisk mener jeg, at der her er tale om en lille kovending fra oppositionens side.
Jeg synes, det ville klæde os alle, hvis vi fra Folketinget i dag sendte et klart signal til alle uddannelsesinstitutioner i kongeriget, og det budskab skal rettes til lærerseminarier, til folkeskole, til gymnasier, til hf-kurser over hele landet, om, at det skal være slut med at præge de studerende politisk: Aldrig mere skal en bestemt politisk ideologi hyldes på en uddannelsesinstitution i Danmark.
Aldrig mere vil de multikulturelle blive udråbt som værende en ubetinget berigelse for Danmark på f.eks. lærerseminarierne rundtomkring i kongeriget.
Det må være en logisk konsekvens, hvis man ikke ønsker, at regeringens politiske ideologi skal præge noget, eller at andre partiers politiske ideologier skal præge noget.
Så jeg forventer, forslaget og oppositionens argumenter taget i betragtning, som en selvfølge, at samtlige partier vil sende det her budskab til uddannelsesinstitutionerne.
Hvis det bliver tilfældet efter denne debat, så tror jeg, at vi alle sammen har vundet en lille sejr.
Men som sagt kan Dansk Folkeparti ikke støtte forslaget.
Jeg vil i øvrigt rose regeringen for at indføre en politisk linje, som Dansk Folkeparti har haft i lang tid.
Tina Nedergaard (V), 2006-02-08:
Ja, det er det, og grunden til, at der er afsat mere tid, er, at der er flere personer, der er inde, og derfor er der pr. person selvfølgelig omtrent den samme tid som ved en individuel eksamen.
Nu er jeg blevet belært om et par gange her fra talerstolen i dag, at det er regeringens ansvar at hente finansiering til de tiltag, som bliver pålagt af Folketinget, og på baggrund af det her så ønsker i hvert fald Venstre ikke at bakke op om, at gruppeeksamener fortsat er et valg blandt mange i en eksamenssituation.
Vi ønsker den individuelle eksamen, hvor man sikrer – og der er ikke noget at rafle om – at det er en individuel vurdering af den enkeltes præstationer, som finder sted.
Det er fuldstændig korrekt.
Problemstillingen er bare, at de uddannelsessøgende selv fortæller i den her undersøgelse, at de vurderer, at de øvrige eksamensformer er bedre til dels at afdække de faglige kompetencer, dels at afdække de brede socialfaglige kompetencer.
Dermed kan man sige, at det kan godt være, at der skal finde en individuel bedømmelse sted, men det er åbenbart ikke så let at gøre det i praksis, som det er på papiret, og derfor ønsker vi ikke længere at fortsætte gruppeeksamenerne.
Men vi er stor tilhænger af, at fælles projektarbejde kan ligge til grund.
Så vil jeg blot lige erindre om, at vi netop har indgået et folkeskoleforlig, hvor vi jo bl.a. laver flere prøver i folkeskolen, og jeg hæftede mig ved, at Socialdemokraterne ikke i den forbindelse sikrede sig, hvis det var så afgørende for Socialdemokraterne, at der foregik individuel bedømmelse ved eksamenerne.
Kirsten Brosbøl (S), 2006-02-08:
Man kunne jo ud fra denne her debat få det indtryk, at det har været sådan hidtil, at der ikke er blevet givet en individuel bedømmelse ved en gruppeeksamen, men vil ordføreren ikke bekræfte, at det faktisk har været sådan på de uddannelsesinstitutioner, hvor man har benyttet sig af gruppeeksamen, at bedømmelsen har været individuel, selv om eksamen er foregået i fællesskab med dem, som man f.eks. har skrevet et projekt sammen med?
Det er jo op til eksaminator og censor at gå ind og teste den enkelte studerende i en gruppeeksamenssituation, sådan at de får et klart billede af, hvad den enkelte har bidraget med og kan præstere i forhold til det fællesprojekt, der er lavet.
Margrethe Vestager (RV), 2006-02-08:
Hvis man skulle følge den logik, ville det så ikke være rimeligt, at de mennesker, der har, vil jeg tro efter ordførerens ordvalg, lidt under at gå til gruppeeksamener, fik en mulighed for at gå op individuelt, så de faktisk kunne vise, hvad de kunne?
Jeg kan nemlig forstå på ordføreren, at gruppeeksamener og gruppeprøver på en eller anden måde har virket undertrykkende for den enkeltes mulighed for faktisk at vise, hvad man kan.
Ville det ikke være en rimelig deal at sige, at man, når nu den her efter Dansk Folkepartis mening fornuftige politik bliver gennemført, så også får en mulighed for, selv om man har været holdt nede af en gruppeeksamen, at vise, hvad man kan, ved at få et forsøg til?
Michael Thomsen (SF), 2006-02-08:
De, der så har fingrene nede i det, f.eks. på Handelshøjskolen, og som har tilrettelagt deres undervisning og gerne vil prøve de studerende i forhold til det, undervisningen har været tilrettelagt efter, har ikke forstand på det, men det har Dansk Folkeparti?
Martin Henriksen (DF), 2006-02-08:
Jeg har ikke sagt, at de ikke har forstand på det arbejde, som de beskæftiger sig med i dagligdagen.
Det har jeg ikke sagt, så det vil jeg ikke tages til indtægt for.
Det her er jo bare et spørgsmål om, hvilke grundlæggende holdninger man har, og det, man må gøre sig klart, er jo, at et eksamensbevis ikke er et udtryk for, hvordan en gruppe har klaret sig.
Det er udtryk for, hvordan den enkelte studerende har klaret sig, og derfor mener vi også, at det er rimeligt, at eksamensbeviset – så meget, det overhovedet er muligt – afspejler den enkelte studerendes kvalifikationer, faglige niveau, færdigheder osv.
Vi tror, at forudsætningen for, at eksamensbeviser afspejler det så tydeligt som overhovedet muligt, er, at der kun er én studerende til stede, når der bliver foretaget en eksamination.
Michael Thomsen (SF), 2006-02-08:
I SF mener vi på linje med dele af erhvervslivet, bl.a. Dansk Industri, at både undervisningen og eksamensformerne skal afspejle det arbejdsmarked, som eleverne og de studerende skal ud i efter endt uddannelse, for erhvervslivet efterspørger mennesker, som er kreative, som er problemløsende, og som kan arbejde i team.
Undervisningen i hele uddannelsesforløbet vil altid over tid indrette sig efter den prøve, som undervisningen skal ende med.
Derfor er der heller ingen tvivl om, at undervisningen stille og roligt vil ændre sig fra at være projektorienteret og problemløsende hen imod en mere individuel undervisning, som i højere grad bliver baseret på rygradsviden.
I internationale undersøgelser og rapporter får Danmark ellers ros for netop at udvikle de kompetencer: at kunne samarbejde og finde kreative løsninger på problemstillinger.
Det er derfor et kæmpe tilbageskridt at genindføre det uddannelsessystem, som var gældende på »Krøniken«s tid, gennem et forbud mod gruppeeksamener.
Det burde vel også være liberal politik, at de enkelte uddannelsesinstitutioner inden for en overordnet ramme kan tilrettelægge deres prøveformer, så de passer til den målsætning og den undervisning, der har fundet sted.
Alt andet ville vel være udtryk for antiliberal centralisme.
Argumentet for at forbyde gruppeeksamen har bl.a. været, at der skal ske en individuel bedømmelse.
Det er altså bare en anden virkelighed, der eksisterer, det siger de involverede parter bl.a. selv, og undersøgelser har også vist det.
Når nu både de professionelle og det erhvervsliv, der skal tage de studerende, anbefaler, at der skal være mulighed for i institutionerne at have forskellige eksamensformer,
hvad er så forklaringen på forbuddet?
Jeg kan også forstå, at bl.a. videnskabsministeren har været lidt i tvivl.
Samtidig er det blevet dyrere nu for institutionerne at gennemføre individuelle eksamener.
Det har man så bare lagt ind under deres eget budget, og dermed ville det være interessant at få et bud på, hvad det så er, de skal gøre i mindre grad.
I SF mener vi, at vi skal gennemføre de ting i uddannelsessystemet, som vi internationalt får ros for, og som erhvervslivet også efterspørger, og lad os så satse der, hvor uddannelsessystemet kan forbedres.
Carina Christensen (KF), 2006-02-08:
Jeg er meget enig i, at de kompetencer skal fremmes.
Hvis jeg troede, at man kunne dokumentere de kompetencer klart ved en gruppeeksamen, så kunne det være, jeg var lidt mere positivt indstillet, men det tror jeg simpelt hen ikke man kan.
Det, man skal huske på, er jo, at en gruppeeksamen er en fortænkt situation, i og med at man selv vælger sin gruppe.
Man sætter sig sammen med nogle, som har en personlighed og nogle evner, som man synes man selv matcher godt.
Er der en i gruppen, man ikke synes om, kan man vælge vedkommende fra.
Det er sådan set en meget, meget konstrueret virkelighed, og den matcher slet ikke den virkelighed, som man oplever, når man kommer ud på en arbejdsplads og bliver placeret sammen med nogle kolleger, som man skal fungere sammen med.
Derfor er det fortænkt, og derfor mener jeg til hver en tid, at den individuelle præstation er den, der skal bedømmes, og det er den, der vægtes.
Det betyder ikke, at man ikke godt kan fremme gruppearbejdet, og at man også kan arbejde med de her færdigheder.
Margrethe Vestager (RV), 2006-02-08:
Jeg tror, vi lægger vægten lidt forskelligt, fordi jeg tror, det er svært at finde nogen radikale, som har den opfattelse, at et eksamensbevis afspejler sandheden om en person eller en persons kompetencer.
Jeg synes ikke, det er overraskende, at vi er uenige om det.
Man kan jo også sige, at det ikke er nogle kompetencer, som politikere som regel besidder – de, som også kan afprøves ved en gruppeeksamen, og som ikke kan afprøves ved en individuel eksamen – nemlig, som ordføreren selv har nævnt, det at kunne give plads til andre, at kunne tage hensyn, at kunne lytte, at kunne korrigere sin adfærd.
Det er kompetencer, som det kan være overordentlig hensigtsmæssigt at have tillært sig; det er en bredde i kompetencebilledet, som man godt kunne få det indtryk at regeringen ønskede at fremme.
Den type kompetencer kan ikke afprøves ved en individuel eksamen, men det kan være, at det heller ikke er konservativ uddannelsespolitik, at den type kompetencer på noget tidspunkt skal fremmes.
Carina Christensen (KF), 2006-02-08:
Vi er meget optaget af, at eksamensbeviset selvfølgelig skal være i orden.
Det er derfor, man har et eksamensbevis.
Jeg synes sådan set, det er ret og rimeligt, når man kommer ud i en virksomhed og søger et job, at der også er troværdighed bag eksamensbeviset.
Hvis fru Margrethe Vestager mener, at der er plads til forbedringer også på de individuelle eksaminationer, vil vi da slet ikke stille os i vejen for det.
Det er vi så sandelig villige til at drøfte og implementere forbedringer af, så også de individuelle eksamener kan blive endnu bedre, end de er i dag.
Margrethe Vestager (RV), 2006-02-08:
Jeg tror, det er en meget klar afspejling af det konservative uddannelsessyn.
Det, jeg synes er overraskende, er, at der tilsyneladende er sådan et nyt konservativt slogan om, at det handler om Gud, konge og eksamensbeviser, og at eksamensbeviset er udtryk for den højeste sandhed.
Har ordføreren aldrig selv oplevet eller hørt om andre, der har oplevet, at man trak et særlig godt spørgsmål til den individuelle eksamen, og at man derfor fik lejlighed til at vise, at man var særlig godt inde i bestemte dele af pensum, eller modsat, at man var meget uheldig og trak et spørgsmål, som bestemt ikke fremmede det bedste, som man havde at vise?
Derfor overrasker det mig meget, at ordføreren mener, at det er katastrofalt hvis eksamensbeviset ikke afspejler den enkeltes kompetencer, for så tror jeg, vi skal ud i nogle helt andre typer eksamener end dem, vi kender i dag, hvis det skal være sådan, at der skal være sandhed forbundet med eksamensbeviset.
Carina Christensen (KF), 2006-02-08:
Jeg håber da bestemt, at fru Christine Antorini er sit eksamensbevis værd, men vi må jo tage til efterretning bl.a., at i Danmarks Evalueringsinstituts analyse påpeger de, at de vurderer, at gruppeeksamen er dårligere til at afspejle den enkeltes faglige kvalifikationer end individuel eksamen.
Det må vi da tage til efterretning.
Det kan jo sådan set være lige så slemt.
Når man er inde selv, så er det den individuelle præstation, der bedømmes, og derfor er en individuel bedømmelse også mere sikker.
Christine Antorini (S), 2006-02-08:
Nu er det meget forskelligt, hvor meget tid man giver til de forskellige eksamensformer.
Jeg kender adskillige eksempler på individuelle eksamener, hvor man er oppe i 20 minutter, og hvor man jo kan diskutere, hvor meget man så kan udfolde sig.
Jeg kender også adskillige gruppeeksamener, hvor man er oppe i adskillige timer, for at man virkelig kan udfolde problemstillingen.
Det er hele ideen ved, at man overlader det til uddannelsesstederne selv.
Jeg vil godt fastholde det der om mistillid til eksamensbeviserne, fordi det er ret stærkt at sige, at der er mistillid til de danske eksamener.
Jeg bliver nødt til at gå til bekendelse: Min kandidatgrad bygger på en gruppeeksamen, vi var to.
Betyder det, at De Konservative mener, at for alle os, der har gået til en gruppeeksamen og er blevet kandidater, er der simpelt hen ikke tillid til vores eksamensresultater, og at jeg i virkeligheden ikke er det papir værd, som jeg så er blevet ansat på i forskellige stillinger?
Carina Christensen (KF), 2006-02-08:
Nu har fru Tina Nedergaard, Venstres ordfører, jo allerede refereret til Danmarks Evalueringsinstituts undersøgelse fra maj måned 2005, som helt tydeligt viser, at de virksomheder, der er blevet spurgt, og de studerende, der er blevet spurgt, foretrækker den individuelle eksamen med den individuelle bedømmelse.
De studerende føler selv, at de får en langt bedre bedømmelse af deres faglige præstationer ved en individuel præstation.
Men når det er sagt, så synes jeg, at det er helt evident, at når man er inde helt alene foran det grønne bord og der ikke står nogen ved siden af, som man skal tage hensyn til – om man nu tager lidt for meget tid og lidt for meget fokus i forhold til de andre – er der simpelt hen en person, der er i centrum, og det er en selv.
Man har mulighed for i løbet af de her 20 minutter at vise alt det, man kan, give den fuld skrue uden at skulle stå og tage hensyn til de andre.
Det synes jeg i øvrigt er meget sympatisk, det gør man jo, når man er i en gruppe.
Jeg har også været oppe til mange gruppeeksamener, og det er helt evident, at når man er tre-fire, der er oppe, så vil man jo heller ikke selv tage for meget af tiden, så man holder sig lidt tilbage og sørger for, at alle kommer til.
Det synes jeg er forkert, fordi det gør, at man ikke får lov at vise et hundrede procent, hvad man kan.
Det kan man, når man kun er inde selv og det er ens egen præstation, der skal bedømmes.
Christine Antorini (S), 2006-02-08:
Jeg kan jo høre på ordførerens indlæg, at der er stor bekymring hos Det Konservative Folkeparti, at der ligefrem sådan er mistillid til de danske eksamensbeviser, og at ordføreren har hørt nogle, der har sagt noget til ordføreren.
Kunne det ikke være nyttigt i forhold til den videre diskussion i hvert fald at gå positivt ind i det ene element, som er i beslutningsforslaget, nemlig at få foretaget en analyse af det, så det ikke bare er sådan von hørensagen, at nogle siger, at der kan være mistillid til eksamenerne.
Men lad os få det undersøgt og finde ud af fordele og ulemper, og hvad der bliver sagt.
Er der mistillid til det danske eksamenssystem?
Så snakker vi ud fra fakta og ikke ud fra, hvad man sådan lidt hører rundtomkring.
Carina Christensen (KF), 2006-02-08:
Det er afhængigt af, hvad man hører.
Jeg har hørt folk, der har større eller mindre tillid til eksamensbeviserne, også fra visse uddannelsessteder, hvor man i høj grad bruger gruppeeksamener.
Vi mener, at den bedste eksamen, der findes, er den individuelle eksamen, hvor man laver en individuel præstation og får en individuel bedømmelse.
Det er for os simpelt hen limousinen, og jeg kan ikke se, at der er nogen som helst grund til ikke at vælge den eksamensform, når det nu er den, vi synes er den bedste.
Per Clausen (EL), 2006-02-08:
Jeg er sådan set enig med fru Carina Christensen i, at det i nogle tilfælde vil være nødvendigt at foretage en individuel bedømmelse af folk.
Det er jeg helt enig i.
Og enkelte vil kunne huske, at det ikke er et standpunkt, jeg altid har haft.
Men jeg anerkender, at det er rigtigt.
Det, jeg bare ikke kan forstå, er, hvorfor fru Carina Christensen så ikke kan anerkende, at der også er behov for at kende noget til folks evner og kompetencer med hensyn til at lave ting sammen med andre.
Nu har der jo været gruppeeksamener i Danmark i vel efterhånden de sidste 30-35 år, og det er ikke mit indtryk, at der er sådan en stor mistillid til eksamensbeviserne, heller ikke til dem fra de institutioner, der er berømte eller berygtede for at have mange gruppeeksamener.
Carina Christensen (KF), 2006-02-08:
Vi ønsker at styrke tilliden til eksamensbeviset, og vi ønsker, at eksamensbeviset skal være en klar afspejling af de kompetencer, den enkelte elev og studerende har og er i besiddelse af.
Der er trods alt nogle funktioner, hvor man får andre menneskers liv at tage vare på.
Og der er det jo helt afgørende, at man kan stå inde for, og at eksamensbeviset tydeligt afspejler, at man kan og har de faglige færdigheder, som det skal være et bevis på.